"Tot Kiss Tamás și Toró Tibor au identificat un element suplimentar, responsabil de atitudinile de la Ditrău, anume sentimentul de superioritate al maghiarilor din Bazinul Carpatic, față de popoarele vecine. Acesta, deși necorelat în prezent cu realitatea actuală a structurii stratificării etnice, economice și sociale și ca atare iluzoriu, are însă calitatea de element important al identității naționale maghiare. Ca atare, el este artificial întreținut prin producerea sau reproducerea altor tipuri de categorii și clivaje. Acestea se circumscriu fi orientalizării „sudiștilor“, a oltenilor sau a bucureștenilor, element central al neo-transilvanismul apărut după 1989, fie civilizaționismului axat pe construirea unei civilizații „nordice“ (albă), ultimul fiind o componentă de bază a populismului european. O astfel de disociere se întâlnește însă și la elitele românești care resping rasismul, dar încearcă să intre în clubul celor civilizați prin disocierea față de membrii considerați „mai înapoiați“ ai comunității proprii, respectiv prin ruperea oricărui tip de solidaritate cu elementul rural, „PSD-iștii“, „maneliștii“, „teleormănenii“ etc."